MT
C 71/36
Il-Ġurnal Uffiċjali tal-Unjoni Ewropea
27.2.2023
Talbiet Ir-rikorrenti titlob li l-Qorti Ġenerali jogħġobha: — tiddikjara null u mingħajr effett il-paragrafu 4.1.8 tal-pjan strateġiku tal-PAK 2023-2027 ta’ Spanja approvat permezz tad-Deċiżjoni ta’ Implimentazzjoni tal-Kummissjoni tal-31 ta’ Awwissu 2022 li tapprova l-imsemmi pjan strateġiku tal-PAK 2023-2027 ta’ Spanja għall-għajnuna tal-Unjoni Ewropea ffinanzjata mill-Fond Agrikolu Ewropew ta’ Garanzija u mill-Fond Agrikolu Ewropew għall-Iżvilupp Rurali, li jimponi limitu massimu ta’ EUR 200 000 fuq l-għajnuna bażika għad-dħul li għandha tingħata lil kull bidwi (iktar ’il quddiem il-“Miżura”).
Motivi u argumenti prinċipali Insostenn tar-rikors tagħha, ir-rikorrenti tinvoka erba’ motivi. 1.
L-ewwel motiv ibbażat fuq ksur tal-Artikolu 17 tar-Regolament (UE) 2021/2115 (1) li jistabbilixxi regoli dwar l-appoġġ għall-pjanijiet strateġiċi nazzjonali tal-PAK u li jħassar ir-Regolamenti (UE) 1305/2013 u (UE) 1307/2013. — F’dan ir-rigward ir-rikorrenti tallega li r-Regolament (UE) 2021/2115 jippermetti lill-Istati Membri jiddeterminaw liema interventi fost dawk elenkati fil-Kapitoli II, III u IV tat-Titolu II huma l-iktar adattati għall-bżonnijiet speċifiċi tagħhom u kif jartikolawhom.
Madankollu, id-deċiżjoni kkontestata tinkludi intervent differenti minn dawk previsti fl-imsemmi artikolu, li jfisser li l-Kummissjoni aġixxiet ultra vires u eċċediet is-setgħat mogħtija lilha mir-Regolament (UE) 2021/2115. 2.
It-tieni motiv ibbażat fuq assenza totali ta’ analiżi u ta’ evalwazzjoni tar-riperkussjonijiet tal-limitu massimu mhux kritiku ta’ EUR 200 000 fuq l-għajnuna bażika għad-dħul tal-PAK. — F’dan ir-rigward ir-rikorrenti tallega li ma twettqet ebda evalwazzjoni tal-effett ta’ din il-miżura matul il-preparazzjoni tad-deċiżjoni kkontestata, la fuq il-livell Spanjol u lanqas fuq dak Ewropew.
Kieku kienet twettqet reviżjoni preliminari kien jirriżulta li l-Miżura tmur kontra l-għanijiet tal-PAK stabbiliti fl-Artikoli 5 u 6 tar-Regolament (UE) 2021/2115. 3.
It-tielet motiv ibbażat fuq distorsjoni tas-suq uniku u fuq kompetizzjoni għad-dannu tal-bdiewa Spanjoli. — F’dan ir-rigward ir-rikorrenti tallega li d-deċiżjoni kkontestata twassal għal distorsjoni serja u mhux iġġustifikata tas-suq intern, kif ukoll għall-frammentazzjoni tal-PAK f’wieħed mill-mekkaniżmi essenzjali tagħha.
Fil-fatt, il-Miżura tqiegħed lill-bdiewa Spanjoli f’pożizzjoni agħar minn dik tal-kontropartijiet Ewropej tagħhom. 4.
Ir-raba’ motiv ibbażat fuq ksur tal-prinċipju ta’ proporzjonalità. — F’dan ir-rigward ir-rikorrenti tallega li l-Miżura tikser il-prinċipju ta’ proporzjonalità inkwantu la hija adattata u lanqas neċessarja sabiex jintlaħaq l-għan imfittex minnha, u tinvolvi sagrifiċċju eċċessiv u mhux iġġustifikat għall-proprjetarji tal-azjendi agrikoli u għall-ħaddiema tagħhom, li bl-ebda mod ma huwa kkumpensat mill-ilħiq ta’ interess pubbliku superjuri.
(1)
Regolament (UE) 2021/2115 tal-Parlament Ewropew u tal-Kunsill tat-2 ta’ Diċembru 2021 li jistabbilixxi regoli dwar l-appoġġ għall-pjanijiet strateġiċi li għandhom jitfasslu mill-Istati Membri skont il-Politika Agrikola Komuni (Pjanijiet Strateġiċi tal-PAK) u ffinanzjati mill-Fond Agrikolu Ewropew ta’ Garanzija (FAEG) u mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolamenti (UE) Nru 1305/2013 u (UE) Nru 1307/2013 (ĠU 2021, L 435, p. 1, rettifiki fil-ĠU 2022, L 181, p. 35 u fil-ĠU 2022, L 227, p. 136).
Rikors ippreżentat fit-22 ta’ Diċembru 2022 – Thunus et vs BEI (Kawża T-799/22) (2023/C 71/48) Lingwa tal-kawża: il-Franċiż Partijiet Rikorrent: Vincent Thunus (Contern, il-Lussemburgu) u tmien rikorrenti oħra (rappreżentant: L. Levi, avukat) Konvenut: Il-Bank Ewropew tal-Investiment